钦定古今图书集成/明伦汇编/官常典/第487卷 > 李衍
## 钦定古今图书集成/明伦汇编/官常典/第487卷 > 李衍

按《隋书》本传，“衍字拔豆，辽东襄平人也。父弼，周大师。
衍少专武艺，慷慨有志略。周太祖时，释褐千牛备身，
封怀仁县公，加开府，改封普宁县公，迁义州刺史。寻
从韦孝宽镇玉壁城，数与贼战，敌人惮之。及平齐，以
军功进授大将军，改封真乡郡公，拜左宫伯，赐杂彩
三百匹，奴婢二十口。赐子仲威爵浮阳郡公。后历安”、
鄜二州刺史。及王谦作乱，高祖以衍为行军总管，从
梁睿击平之。进位上大将军，赐缣二千疋。开皇元年，
又以行军总管讨叛蛮，平之，进位柱国，赐帛二千疋。
寻检校利州总管事。明年，突厥犯塞，以行军总管率
众讨之，不见卤而还。转介州刺史。后数年，朝廷将有
事江南，诏衍于襄州道营战船。及大举伐陈，授行军
总管。从秦王俊出襄阳道，以功赐帛三千疋，米六百
石。拜安州总管，颇有惠政。岁馀，以疾还京师，卒于家，
时年五十七。子仲威嗣。